Etter at Durrani-dynastiet kollapset i 1823 overtok Barakzai-dynastiet makten og grunnla Emiratet Afghanistan som ble omformet til Kongedømmet Afghanistan fra 1926. Kongene styrte landet fram til statskuppet i 1973. Statskuppet ble ledet av Mohammed Daoud Khan, et søskenbarn av kong Mohammed Zahir Shah. Daoud Khan brøt med tradisjonen ved ikke å kalle seg sjah, men etablerte i stedet Republikken Afghanistan med seg selv som president. Republikken besto til Saur-revolusjonen i 1978.